Title: Národná tabuľka frekvenčného spektra
Author: Ivan Kusy
Last saved by: agenda0
Company: VUS

PREDKLADACIA správa

Materiál Národná tabuľka frekvenčného spektra (NTFS) sa predkladá vláde Slovenskej republiky na schválenie v zmysle §31 ods. 2 zákona č.195/2000 Z.z o telekomunikáciách. 

Frekvenčné spektrum je obmedzený prírodný zdroj, a preto hospodárenie s ním prináleží štátu. Nakoľko sa po úplnej liberalizácií telekomunikácií očakáva nárast nových prevádzkovateľov ponúkajúcich predovšetkým nové telekomunikačné služby využívajúce stanovené frekvenčné pásma pre rádiové telekomunikačné služby (vysokorýchlostné prístupy počítačov k Internetu, digitálne televízne vysielanie, univerzálne mobilné telekomunikačné služby, bezdrôtové účastnícke prípojky, nové pozemské a družicové služby, atď.), je potrebné zabezpečiť efektívne využívanie frekvenčného spektra. Toto musí byť zabezpečené prostredníctvom štátom vykonávanej regulácie zameranej na spravodlivé a transparentné rozdeľovanie tohto obmedzeného prírodného zdroja jeho jednotlivým užívateľom.

V súlade so zámermi Telekomunikačnej politiky na roky 2000 – 2002 schválenej vládou SR uznesením č. 440/2000 bola vypracovaná NTFS, ktorá vyčleňuje frekvenčné úseky pre plnenie jej zámerov - stanovuje pridelenie frekvenčných pásiem jednotlivým rádiokomunikačným službám, ako napr. pevné, pohyblivé, družicové, rozhlasové, televízne a pod. Spôsob prideľovania frekvencií na daný účel stanovuje plán frekvenčného spektra. Pridelenie frekvencií telekomunikačným operátorom vykonáva TÚ SR spôsobom stanoveným plánom.
Zabezpečenie účelného využívania frekvenčného spektra je podmienené priebežnou aktualizáciou národnej tabuľky frekvenčného spektra.
NTFS pripravilo MDPT SR v spolupráci s Telekomunikačným úradom SR, Ministerstvom obrany SR, Ministerstvom vnútra SR a Slovenskou informačnou službou. Samotnou prípravou NTFS bol poverený Výskumný ústav spojov v Banskej Bystrici (VÚS), ktorý počas svojej pôsobnosti pre túto špecializovanú činnosť vychoval tzv. frekvenčných inžinierov.
Predkladaný materiál obsahuje verejnú verziu NTFS, určenú na všeobecné použitie. 
Verejná verzia NTFS sa skladá zo 4 častí:
•	Úvod - obsahuje základný popis kategórií pridelení a služieb.
•	Skratky.
•	Tabuľka frekvencií – frekvenčné pridelenie jednotlivým telekomunikačným službám a rádiovým zariadeniam.
•	Poznámky k tabuľke (footnotes) - vychádzajú z Rádiokomunikačného poriadku a sú aktualizované približne raz za 3 roky na konferencii WRC (naposledy WRC-2000). Poznámky majú viac-menej informačný charakter a platia rovnako pre celý svet.
Dokument obsahujúci služobnú verziu je predkladaný súčasne ako samostatný materiál. 
NTFS je spracovaná na základe Rádiokomunikačného poriadku Medzinárodnej telekomunikačnej únie (ITU), Rozhodnutí a odporúčaní Európskeho výboru pre rádiokomunikácie (CEPT/ERC) s prihliadnutím na závery Svetovej rádiokomunikačnej konferencie (WRC-2000), smerníc ES, dohôd o využívaní frekvencií medzi MDPT SR, MO SR, MV SR a SIS a príslušných rozhodnutí MDPT SR, resp. TÚ SR.
Vzhľadom na množstvo nových dokumentov, ktoré sú každoročne najmä na medzinárodnej úrovni vydávané, sa ukazuje potrebné NTFS priebežne aktualizovať a vydávať v jednoročnom cykle. 
Navrhuje sa, aby vláda SR schvaľovala zmeny NTFS pravidelne každý rok, v prvom štvrťroku a kompletne novú NTFS po každej konferencii WRC (spravidla raz za 3 roky).